Kaunist jõulu.  Kuule, ega sa mu isale tööd ei oska soovitada?  Tal sihuke lugu, et MTY tagant sai riigi raha otsa.  Ta võib igasugust kirjatööd teha, anna ainult tulla.  Keeli oskab. Mnjah. Ainult et sellest ei paista palju kasu olema.  Jah, seal on ta ka käinud. Praegu on rahasid napilt.  Kuidas sinna teie tööportaali pääseski?    Kaunist jõulu.  Kuidas sul töö edeneb? Kuis pere elab?  Mina, ah, virelen siin vaikselt oma doktorandistipi peal.  Kulusid ei ole, tulusid ka mitte. Pole ju vigagi.  Õhtuse õlle jaoks enam-vähem jagub, vahel käin ema pool söömas.  Nii me, jah, seda teadust tasapisi veeretame.  Tule kah ylikooli tagasi, kirjutame artikli. Mul on hea teema.  Ei, vat seda tuhandet krooni, jah... ei, seda ma praegu tagasi maksta ei saa.    Kaunist jõulu.  Mina,  Vassili Solovjov, väljaõppinud keevitaja,  43 aastat vana ja Soomes töötanud,  MIGi, MAGi ja muude lyhendite tundja,  otsin tööd, soovitavalt ykskõik kus.  Oleks hea, kui palga eest.  Siia suvalise artikli sappa kommentaaridesse kirjutan sellepärast,  et kuhugi mujale ma selles uues ilusas maailmas enam minna ei oska.  Telefoninummer on...    Kaunist jõulu.  Ei ole mul häda kedagi. Ise söönud, lapsed söönud.  Pisima, tõsi, pidin kyll lasteaiast ära võtma,  ta on mul nyyd tööl kaasas kõik need kaksteist tundi  ja mõnikord kauemgi - ma ju kolme koha peal.  Noh, miinimumpalga saan ikka kokku ja vahel natuke pealegi.  Kui koju lähen, hoolitseb kõige vanem väiksemate eest,  mina poen arvutisse ja teen haltuurat. Tead kyll, kuidas sellega on.  Mõnikord makstakse, mõnikord mitte. Kui, siis harva.  Ikka parem kui mitte midagi. Ei, mina ei nurise.  Mees? Jah, see on kah kuskil.  Jõuluaegu lubas kylla tulla. Vast tuleb siis  ka.    Kaunist jõulu.  Oi. Mis ma nyyd teen? Nii kahju, mul ei ole sulle midagi kinkida.  Sel aastal jääb lapsi aina vähemaks.  Aga uuest aastast pidi yks hoiule tulema, eks ma siis kingin.  Tule ikka tuppa. Tahad tassi teed?  Põnnid ja kass on kodus, kaasa sõbrannaga väljas.  Ei mina tea, mis nad teevad. Vahel ikka mõtlen.  Kuuse jaoks polnud raha. Mis siis. Meil niisamagi hea.    Kaunist jõulu.  Kuule, seda et... ega sa mõnda noort ilusat  tydrukut ei tunne?  Abielus? Ee... noh... enam ei ole.  Leidis, jah, uue ja parema.  Eks meil kõik logises sellest peale, kui ma tööta jäin.  Sealt uuest kohast lasti ka lahti, aga nemad vähemalt koondasid,  ametlikku palka maksid ka.  Ma saan nyyd veel pool aastat töötutoetust.  Muidu, ei, muidu on kõik hästi.  Nii et kuule, kui sa mõnda noort tydrukut näed,  pea mind ikka meeles, eks?    Kaunist jõulu.  Aitäh, sulle ka. Ole ikka... noh, sa tead kyll.  Ei mul ole midagi uut. Töövaidluskomisjon praegu ei tööta,  uudiseid tuleb heal juhul jaanuaris. Uus istung? Veebruaris vist. Või hiljem.  Eks nad, jah, kuskil seal kulisside taga ikka susivad.  Yhele kolleegile oli jälle koju helistatud, et tunnistama ei tuleks.  Mingit valuraha on nad vist nõus maksma,  ent mina ei taha seda asja niiviisi jätta.  Katus tilgub läbi. Kõik vanaviisi.  Lähen nyyd koeraga jalutama. Häid pyhi!    Pimeduse järel tuleb valgus,  räägitakse.  Räägitakse sedagi, et see valgus pidada olema rong.  Ja siis yteldakse veel: ära mine valguse poole! Tule tagasi!  Hämmastav, mida kõike inimesed räägivad.  Mina seda valgust ei näe.  Aga noh, pööripäeva asi. Vast veel tuleb.  Häid pyhi, jah.  Häid pyhi teile kõigile.          ***     Sarnasused reaalsete inimestega on enam-vähem juhuslikud. Madala kunstisisaldusega yldistus või nii.